text: জয়দেব মুখোপাধ্যায় (মৃত্যুঃ ১৭ এপ্রিল, ১৯৯৫) একজন বাঙালি লেখক ও চৈতন্য গবেষক।
  
  প্রাথমিক জীবন
  ডঃ জয়দেব মুখোপাধ্যায়ের জন্ম হয়েছিল বীরভূম জেলার বোলপুরে। তিনি সম্ভ্রান্ত পরিবারের সন্তান ছিলেন। তাঁর পিতা ও ঠাকুর্দা দুজনেই ছিলেন উচ্চপদস্থ রাজপুরুষ। জয়দেব প্রাচ্য দর্শনের উপর ডক্টরেট করেন এবং লেখার সূত্রে এশিয়ার অনেক দেশ পরিভ্রমণ করেন।
  
  কর্মকান্ড
  জয়দেব মুখোপাধ্যায়ের শ্রেষ্ঠ কাজ চৈতন্যদেব মৃত্যু রহস্যের অনুসন্ধান। তিনি একাধিক ভাষা এবং প্রাচীন সাহিত্য, সংস্কৃত শাস্ত্রে সুপন্ডিত ছিলেন। তাঁর ক্ষ্যাপা খুঁজে ফেরে গ্রন্থটির দুটি খন্ড ও দারুব্রহ্ম রহস্য প্রকাশ হলে বাঙালি সাহিত্য জগতে পরিচিত হন তিনি। গবেষণা করতে গিয়ে তিনি সন্দেহ করেন চৈতন্যদেবের স্বাভাবিক মৃত্যু হয়নি, তাকে পুরীতে হত্যা করা হয় এবং তা ধামাচাপা দিতে কিংবদন্তীর সৃষ্টি করা হয়েছিল। এই বিষয়ে তার সাথে গবেষক নীহাররঞ্জন রায় সহমত প্রকাশ করে তাকে ১৯৭৬ সালে একটি পত্র দেন। চৈতন্যদেবের জীবন নিয়ে তাঁর রচিত কাঁহা গেলে তোমা পাই প্রথম খন্ড প্রকাশিত হয় ১৯৭৮ সালে। দ্বিতীয় খন্ড প্রকাশ হওয়ার পূর্বে তার রহস্যজনক মৃত্যু হয়েছিল।
  
  মৃত্যু
  ১৯৯৫ সালের ১৭ এপ্রিল পুরীর স্বর্গোদ্বারের আনন্দময়ী মার আশ্রমে ডঃ জয়দেব মুখোপাধ্যায় ও তার মা বিমলা মুখোপাধ্যায়কে মৃত অবস্থায় পাওয়া যায়। তাঁদের অস্বাভাবিক মৃত্যু হত্যা না আত্মহত্যা তাই নিয়ে মতভেদ রয়েছে।
  
  তথ্যসূত্র
  
  বিষয়শ্রেণী:১৯৯৫-এ মৃত্যু
  বিষয়শ্রেণী:বাঙালি গবেষক
  বিষয়শ্রেণী:বাঙালি লেখক
  বিষয়শ্রেণী:বীরভূম জেলার ব্যক্তি
title: জয়দেব মুখোপাধ্যায়